SUT-student byna toegesluit toe hy vloek in hof | Netwerk24
SUT-student byna toegesluit toe hy vloek in hof
Deur Alzane Narrain 23 Oktober 2018 19:53
Ondersteuners van betogers wat Maandag 'n chaos op die Bloemfontein-kampus van die Sentrale Universiteit van Tegnologie (SUT) veroorsaak het, is behoorlik in die plaaslike landdroshof geroskam nadat hulle amok in die hof gemaak het.
Een van die studente is byna toegesluit nadat hy 'n hofbeampte gevloek het kort voordat sy ses klasmaats in die hof moes verskyn.
Van links sit Zukile Nbunuka, Lesego Mako, Seun Kgapholo, Thabiso Manaheng, Jacob Mqulo en Anele Dlamini in die beskuldigdebank in die Bloemfonteinse landdroshof. Foto: Mlungisi Louw
"Die hof is nie hier om studente maniere te leer nie," het landdros Vuyelwa Mahamba Dinsdag gesê.
"Dit is onaanvaarbaar dat 'n kind dink dit is gepas om ongeskik teenoor ander te wees."
Sy het die jong man meegedeel dat sy nie 'n voorbeeld van hom wil maak nie, maar hom summier aan minagting van die hof skuldig sal bevind as sy veragtelike gedrag voortduur.
'n Rukkie later moes sy weer mense in die galery berispe voordat sy die studente op streng borgtogvoorwaardes vrygelaat het.
Die studente, Anele Dlamini (19), Jacob Mqulo (22), Thabiso Manaheng (20), Seun Kgapholo (28), Lesego Mako (24) en Zukile Nbunuka (22), staan tereg op 'n aanklag dat hulle 'n interdik oortree het wat hulle verbied het om ontwrigtend op die kampus op te tree.
Honderde betogers het Maandag eksamenlokale ontwrig omdat hulle glo ontevrede is dat dié kampus se SR-verkiesing nog nie plaasgevind het nie.
Die ses is in hegtenis geneem toe betogers polisie- en veiligheidsbeamptes met klippe en bakstene bestook het.
Mahamba het hulle gewaarsku dat as hulle nie die voorwaardes van hul borgtog nakom nie, sal hulle weer aangekla word.
Sy het gesê as hulle weer aan 'n onwettige protesaksie deelneem of die eksamen ontwrig, sal hulle agter tralies bly totdat dié verhoor afgehandel is.
Mahamba het die studente op borgtog van R500 elk vrygelaat. Hul verhoor is vir verdere ondersoek tot volgende maand uitgestel.
Johan de Vries verskyn vir die staat. Bertus Jacobs van Jacobs Fourie-prokureurs tree vir die studente op.